L’Ajuntament de Burjassot exigeix la revisió de les tarifes de l’EMTRE
2025-07-24

L’Ajuntament de Burjassot ha aprovat en l’última sessió plenària de l’any, amb els vots a favor de l’Equip de Govern, la moció presentada pel grup socialista en la qual s’exigeix a l’Entitat Metropolitana per al Tractament de Residus (EMTRE) “que aplique una redistribució més justa de la càrrega fiscal en el cas de la Taxa pel Servei Metropolità de Tractament i Eliminació de Residus Urbans (TAMER)”.

Amb aquesta redistribució, “es podria beneficiar proporcionalment la majoria dels abonats i no solament una minoria de 44.000, que a més consumeixen més aigua i generen més residus”, tal com assenyala la moció socialista que també arreplega que “la proposta de revisió a la baixa de la TAMER per a 2015, és enganyosa”, ja que, tal com s’ha assenyalat, “tan sols beneficia 44.000 abonats, però continua sent desproporcionada i abusiva per als 600.000 que des de fa tres anys han pagat més del que costa el tractament de residus; 27milions producte dels sobre costos i de la mala gestió”.

La moció arreplega que “el PP feia valdre en 2011 la seua majoria absoluta en l’Assemblea de l’EMTRE per aprovar un increment abusiu, desproporcionat i injust de la TAMER” que suposava que en la majoria de les llars “la despesa es disparava, mentre que baixava per als qui més consumeixen i major poder adquisitiu tenen”.

Des del primer moment de l’aprovació d’aquest increment, “els socialistes rebutgem plenament aquesta proposta i iniciem una campanya ciutadana informativa i de denúncia. Com a conseqüència de les al·legacions presentades pel Grup Socialista en l’EMTRE, es va aprovar una modificació substancial de les tarifes, però la distribució de la càrrega tributaria continua sense ser equitativa”.

Ara, l’EMTRE ha presentat una altra proposta de revisió de la TAMER que, tal com assenyalen els socialistes en la moció, “és, una vegada més, enganyosa, ja que obvia fer-ho de manera equitativa”.